Oikeusministeriö	Dnro 36/2010
PL 25

00023  VALTIONEUVOSTO	18.8.2010	1 (2)

oikeusministerio@om.fi

Lausuntopyyntönne OM 2/41/2009, 1.7.2010 

RIKOSVAHINKOLAIN MUUTTAMISTA KOSKEVA LUONNOS (OIKEUSMINISTERIÖN LUONNOS HALLITUKSEN ESITYKSEKSI LAIKSI RIKOSVAHINKOLAIN MUUTTAMISESTA 1.7.2010 OM 2/41/2009)

Suomen Asianajajaliitolta on pyydetty lausuntoa oikeusministeriölle rikosvahinkolain muuttamista koskevasta luonnoksesta. Luonnoksessa alaikäiseen kohdistuneen seksuaalirikoksen aiheuttamasta kärsimyksestä maksettavaa korvauksen enimmäismäärää ehdotetaan korotettavaksi. Rikosvahinkolain mukaisen perusvähennyksen soveltamisalaa ehdotetaan supistettavaksi samalla kun perusvähennyksen määrää ehdotetaan korotettavaksi. Hakemuskulujen korvaamiseen ehdotetaan tarkistuksia. Lisäksi lakiin ehdotetaan otettavaksi uusi säännös Oikeusrekisterikeskuksen oikeudesta saada tietoja.

Suomen Asianajajaliitto suhtautuu myönteisesti oikeusministeriön laatimaan luonnokseen ja katsoo, että eduskunnan on syytä muuttaa rikosvahinkolakia ehdotetun hallituksen esityksen mukaisella tavalla. Samalla Suomen Asianajajaliitto esittää, että yhdenvertaisuuden vuoksi rikosvahinkokorvauksien enimmäismääriin tehtäisiin laajemminkin tasokorotuksia. Ehdotetun sääntelyn osalta lausutaan seuraavaa.

Kärsimyskorvaus, korvauksen perusvähennys, hakemuskulut ja tietojensaantioikeus 

Suomen Asianajajaliitto katsoo, että luonnoksessa esitetyt muutokset koskien alaikäiseen kohdistuneen seksuaalirikoksen aiheuttamasta kärsimyksestä maksettavaa korvausta, perusvähennyksen soveltamisalaa, hakemuskuluja sekä Oikeusrekisterikeskuksen oikeutta saada tietoja ovat perusteltuja ja sellaisenaan hyväksyttäviä.

Perusvähennyksen määrä

Suomen Asianajajaliitto katsoo, että kivusta ja särystä sekä muusta tilapäisestä haitasta, pysyvästä haitasta tai kärsimyksestä suoritettavan korvauksen perusvähennystä ei tulisi korottaa esitetyllä tavalla. Ehdotettu perusvähennyksen korottaminen johtaisi siihen, että esimerkiksi useat pahoinpitelyrikosten uhrit jäisivät useissa tapauksissa kokonaan ilman korvausta.  Esimerkiksi tavallisessa pahoinpitelyasiassa, jossa vahinkona on esimerkiksi ruhjeita, mustelmia ja haavoja, on keskimääräinen korvausmäärä muutamia satoja euroja. Pahoinpitelyrikosten vastaajat ovat hyvin usein maksukyvyttömiä, joten jos korvausta ei ole perusvähennyksen vuoksi mahdollista saada Valtiokonttorista, jää rikoksen uhri tosiasiassa kokonaan ilman korvausta, vaikka hänellä olisikin täytäntöönpanokelpoinen päätös tuomioistuimesta. Punnittaessa muutoksella tavoiteltavan taloudellisen säästön merkitystä suhteessa rikoksen uhrin aseman turvaamiseen, voidaan todeta muutoksesta saatavan taloudellisen säästön olevan niin vähäinen, että muutosta ei voida yksinomaan tästä syystä pitää perusteltuna. 

Helsingissä 18. elokuuta 2010

SUOMEN ASIANAJAJALIITTO

Mika Ilveskero
Suomen Asianajajaliiton puheenjohtaja, asianajaja

LAATI	Antti Riihelä, asianajaja, Asianajotoimisto Antti Riihelä Oy

Suomen Asianajajaliiton lausunnot valmistellaan oikeudellisissa asiantuntijaryhmissä, joiden toiminnassa on mukana noin 120 asianajajaa. Tämä lausunto on valmisteltu rikosoikeuden asiantuntijaryhmässä.